V: Onverantwoordelike motoriste veroorsaak skade
Ons bly op 'n plaas waar borde aangebring is wat aandui dat mense 30 km per uur moet ry. Mense ry egter tot 90 km, soms meer.
Mense jaag op die pad, ry beeste, koedoes en varke raak. En steeds staan ons met ons hand in ons hare. Ons het dit al met verskeie mense en instansies opgeneem, sonder sukses.
Hoe kan ons oor 'n regering kla, as ons nie eers vir mekaar respek het of vir ander se eiendom nie?
Deur: Desiree06 Augustus 2019 633 keer gelees
U sal by die stadsbeplanner van u munisipaliteit moet vasstel of die pad 'n ondergeskikte openbare pad is, en of dit 'n private pad is. Indien dit 'n openbare pad is, moet u die probleem met die standsbeplanner by u munisipaliteit gaan bespreek.
Die moontlikheid bestaan dat die munisipaliteit kan ingryp deur byvoorbeeld spoedwalle op die pad aan te bring. Die munisipaliteit sal u met advies oor die aangeleentheid kan bedien. Indien die pad 'n private pad is wat oor u grond loop, sou u self spoedwalle oor die pad kan aanbring, met die nodige waarskuwing aan padgebruikers.
Dit bly egter 'n riskante onderneming om met paaie te handel en ons voorstel is beslis dat u dit met die stadsbeplanner by u munisipaliteit gaan bespreek om enige risiko's van ongelukke wat mag plaasvind, te beperk.